

Inšpektorat RS za varstvo pred naravnimi in drugimi nesrečami Izpostava Koper, Ferrarska 5b, Koper, izdaja na podlagi prvega odstavka 18. in 32. člena Zakona o inšpekcijskem nadzoru (Uradni list RS, št. 43/07-ZIN-UPB1 in 40/14) ter 50. in 54. člena Zakona o varstvu pred požarom (Uradni list RS, št. 3/07 – UPB1 s spremembami in dopolnitvami) po uradni dolžnosti v zadevi varstva pred požarom zavezancu A.B., naslednjo

O D L O Č B O

1. A.B. (v nadaljnjem besedilu zavezanec), mora za lokal XY, Ulica Petra Klepca 5, Koper:

predložiti dokazilo projektanta požarne varnosti o maksimalnem številu oseb v lokalu XY, za katerega je zagotovljena varna evakuacija (glede na dolžino in širino evakuacijske poti in izhoda iz lokala XY na prosto).
2. Rok za realizacijo ukrepa je 10. 2. 2025.

3. O odpravi pomanjkljivosti mora zavezanec takoj po pretečenem roku za odpravo pomanjkljivosti pisno obvestiti Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.

4. Pritožba zoper to odločbo ne zadrži njene izvršitve.

5. Posebni stroški v tem postopku niso nastali.


O b r a z l o ž i t e v


Pri zavezancu je bil dne 6. 11. 2024 opravljen izredni inšpekcijski nadzor s področja varstva pred požarom (zapisnik št. 0611-3178/2024-1). Namen nadzora je bil preveriti proste evakuacijske poti in prehode ter ustrezno označitev le-teh, namestitev opreme, naprav in sredstev za varstvo pred požarom, prisotnost oseb odgovornih za gašenje začetih požarov in izvajanje evakuacije iz objekta ob požaru ter ugotovitev števila uporabnikov - oseb v zgoraj navedenem lokalu.

V času nadzora je bil v objektu XY izobešen izvleček požarnega reda ter načrt evakuacije. Iz lokala je vodila na prosto le ena pot in sicer iz nadstropja po stopnišču v pritličje do glavnega izhoda in nato na prosto. Izhod je bil širine cca 90 cm. Drugo krilo vrat je bilo v času nadzora zaprto z ročnim mehanizmom. Evakuacijska pot iz lokala je bila prosta in prehodna ter ustrezno označena. Ob prihodu v nadstropje ni bilo nameščenega gasilnika (na označenem mestu z načrtom evakuacije). Prisotni ga je takoj prinesel in postavil na tla na predvideno mesto. V pritličju je bil na ustrezni višini nameščen en gasilni aparat, enega gasilnika pa ni bilo, čeprav je bil z načrtom evakuacije določen oziroma prikazan. Razpoložljiva gasilka v lokalu sta redno servisirana. Nadalje je bilo ugotovljeno tudi, da se v lokalu lahko, kot je to izhajalo iz izobešenega izvlečka požarnega reda, zadržuje do 120 oseb, kar ni v skladu s točko 3.2.2.4. TSG-1-001:2010 in sicer za do 50 uporabnikov mora biti en izhod širine 0,90 m, za do 100 uporabnikov pa dva izhoda širine 0,90 m. Izračun evakuacije oziroma strokovna presoja, s katero je dokazano, da je zagotovljena varna evakuacija za do 120 ljudi, ni bila predložena. V lokalu se je v času nadzora zadrževalo 15 oseb. V času nadzora je bila v lokalu prisotna oseba EF za gašenje začetih požarov in izvajanje evakuacije. V času nadzora potrdilo o opravljenem usposabljanju ni bilo predloženo.

Glede na navedeno je bilo zavezancu v skladu s 33. členom Zakona o inšpekcijskem nadzoru naloženo, da mora do 12. 11. 2024 namestiti gasilni aparat v skladu z izobešenim načrtom evakuacije, podpisati načrte evakuacije in izvlečke požarnega reda, dostaviti potrdilo o izvedenem usposabljanju osebe odgovorne za gašenje začetih požarov in izvajanje evakuacije iz objekta ob požaru za XY ter do dne 6. 12. 2016 predložiti dokazilo projektanta požarne varnosti o maksimalnem številu oseb v lokalu, za katere je zagotovljena varna evakuacije (glede na dolžino in širino evakuacije poti in izhoda iz lokala).
Zakon o varstvu pred požarom (Uradni list RS, št. 3/07– UPB1 s spremembami in dopolnitvami, v nadaljevanju ZVPoz) v 23. členu med drugim določa, da se požarna varnost objekta ob vzdrževanju objekta ne sme zmanjšati. Četrti odstavek 35. člena ZVPoz med drugim določa, da morajo biti za primer požara pripravljeni oprema, naprave in druga sredstva za varstvo pred požarom, ki jih je treba vzdrževati v skladu s predpisi in navodili proizvajalca. Nadalje je v istem odstavku določeno tudi, da morajo biti evakuacijske poti in prehodi prosti in prehodni. V petem odstavku 35. člena ZVPoz pa je nadalje med drugim določeno tudi, da je potrebno za požarno bolj ogrožene objekte in objekte, v katerih se zbira več ljudi, izdelati požarne načrte in načrte evakuacije ob požaru. V šestem odstavku istega člena ZVPoz je med drugim določeno, da minister podrobneje uredi vsebino in pogoje za izdelavo načrta evakuacije, požarnega načrta ter merila za izbiro in namestitev gasilnih aparatov in drugo obvezno opremo, ki jo morajo imeti objekti. Tako Pravilnik o požarnem redu (Uradni list RS, št. 52/07 s spremembami in dopolnitvami)  v 10. a členu določa, da se evakuacijska pot v nobenem elementu, pomembnem za požarno varnost, ne sme spremeniti, ne glede na morebitno spremembo števila uporabnikov objekta. Element evakuacijske poti pomembne za požarno varnost pa je dovoljeno spremeniti, če se izdela strokovna presoja s katero se dokaže, da se zaradi sprememb evakuacijske poti požarna varnost objekta ne bo zmanjšala.

Zavezanec je dne 18. 1. 2025 posredoval izjavo o odpravi nepravilnosti. Iz izjave izhaja, da z dokazilom projektanta požarne varnosti o maksimalnem številu oseb v lokalu, za katere je zagotovljena varna evakuacije (glede na dolžino in širino evakuacije poti in izhoda iz lokala) še ne razpolaga.

V zvezi z navedenim je zavezancu s to odločbo določen rok za izvršitev ukrepa - pridobitev dokazila projektanta požarne varnosti o maksimalnem številu oseb v lokalu, za katere je zagotovljena varna evakuacija (glede na dolžino in širino evakuacijske poti in izhoda iz lokala na prosto) in sicer do dne 10. 2. 2025.

V skladu z določili 29. člena Zakona o inšpekcijskem nadzoru mora zavezanec o odpravi pomanjkljivosti takoj po preteku roka obvestiti Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.

V skladu z določili 30. člena Zakona o inšpekcijskem nadzoru pritožba na odločbo ne zadrži njene
izvršitve.

Skladno s 118. členom Zakona s splošnem upravnem postopku (Ur. l. RS, št. 24/06 – UPB2 s  spremembami in dopolnitvami) posebni stroški v tem postopku niso nastali.

                
Odločba je izdana po uradni dolžnosti in je v skladu z določili 22. člena Zakona o upravnih taksah (Uradni list RS, št. 106/10-UPB 5 in 32/16) oproščena plačila takse.


Pouk o pravnem sredstvu: Zoper to odločbo je dopustna pritožba v roku 15 dni po prejemu te odločbe ministru za obrambo, Vojkova cesta 55, Ljubljana. Pritožba se vloži ali da ustno na zapisnik neposredno pri organu, ki je odločbo izdal.

Za pritožbo je potrebno plačati upravno takso v višini 18,10 EUR na transakcijski račun IBAN: SI56 01100-8450051146, referenca: SI11 19135-7111002-00002012. V obrazcu UPN izpolnite polja: Koda namena: GOVT; Namen/rok plačila: Plačilo upravne takse; BIC banke prejemnika: BSLJSI2X; Ime in naslov prejemnika: MORS, Inšpektorat RS za varstvo pred naravnimi in drugimi nesrečami, Vojkova cesta 61, 1000 Ljubljana. Dokazilo o plačilu upravne takse je potrebno dostaviti na Inšpektorat RS za varstvo pred naravnimi in drugimi nesrečami, Izpostava Koper, Ferrarska 5b, Koper.





Inšpektor
Vročeno:
- zavezancu (osebno po ZUP)

